***ЕДНА КОЛЕДНА ИСТОРИЯ***

 Беше приказен зимен ден. Всичко навън бе покрито със снежнобяло пухкаво одеяло. Още няколко дни оставаха до дълго чаканата нощ, когато Дядо Коледа щеше да бъде гост във всеки дом. Аз също го очаквах с огромно нетърпение. Бях му изпратил писмо с молба, за празника да ми донесе от далечната Лапландия таблет.

 Трепетно броях дните до настъпването на светлия Коледен празник. Вкъщи блестеше красива елха. В училище, всичко беше с грейнала коледна украса – като в приказките.

 Докато очаквахме Коледния празник, ние с приятелите ми по цял ден играехме весели игри на пързалките. Само едно мое приятелче - Митко, тъжно ни гледаше от прозореца на своята стая. Вече цяла седмица го болеше крачето и не можеше да лудува заедно с нас. Дори не беше написал писмо, със своето желание до Дядо Коледа. Аз му казах да побърза и да изпрати писмо, защото Дядо Коледа е вълшебен. Митко ме послуша и отиде да приготви писмото си.

 След няколко дни най-после настъпи Бъдни вечер. Изтеглихме късметчета от Коледната питка. А през нощта Дядо Коледа тихо и незабелязано, бе оставил под елхите мечтаните подаръци.

 Сутринта се събрахме отново с приятелите ми. Всеки радостно показваше своя подарък, който е получил от вълшебния старец. Беше изпълнил всичките ни желания.

 Изведнъж забелязахме, че към нас усмихнато тича болното ни приятелче Митко. Той не куцаше, а щастливо се усмихваше и подскачаше. В ръцете си не носеше кутия с подарък. Помислихме, че Митко не е получил подарък. Сигурно беше закъснял с изпращането на своето писмо с желания до Дядо Коледа.

 Тогава Митко ни разказа, че в писмото си е помолил Дядо Коледа да му подари здраве, и да прогони болката от крачето му. И сутринта, когато се беше събудил, болката я нямало и крачето било здраво. Разбрахме, че белобрадият старец е сбъднал желанието на Митко и не го е оставил без подарък. Ние с приятелите ми повярвахме още по-силно, че на Коледа се случват чудеса.

 Иван Таранинов – 3 „а“ клас